Verdagte vas ná hoewemoordAnnette Kennealy (Foto: Facebook) ’n Man is Dinsdagaand in hegtenis geneem in verband met die moord op Annette Kennealy wie se bebloede liggaam Maandagoggend op ŉ kleinhoewe buite Louis Trichardt in Limpopo aangetref is. Volgens kol. Moatshe Ngoepe, woordvoerder van die polisie, is ’n 40-jarige man in polisie-aanhouding in verband met die moord. Hy sal binnekort in die Louis Trichardt-landdroshof verskyn. Maroela Media het vroeër berig Kennealy (51) se liggaam is omstreeks 09:00 op die Welgevonden-kleinhoewes met ernstige kopbeserings aangetref. Luidens inligting wat deur Marius Müller, nasionale operasionele koördineerder van AfriForum, aan Maroela Media verskaf is, het Kennealy se ma haar aanhoudend gebel en onraad begin vermoed toe haar dogter nie antwoord nie. Sy het gevolglik iemand Maandagoggend uitgestuur na die kleinhoewe waar Kennealy saam met ŉ werker woon. Dit is hiér waar die betrokke persoon Kennealy se liggaam aangetref het. Kennealy het op haar maag gelê en het beserings aan haar linkeroog asook ŉ oop wond aan haar voorkop gehad. ŉ Hamer het op die toneel gelê en sy het ook ŉ ysterstaaf om haar nek gehad. Ngoepe wou nie onmiddellik bevestig of dit die oorledene se werker is wat in hegtenis geneem is nie. Dit is duidelik op Kennealy se Facebook-blad dat die dreigende kwessie van plaasmoorde haar na aan die hart gelê het en sy haar daarvoor beywer het om bewusmaking te skep. Die polisie-ondersoek duur voort.